กรุงเทพมหานคร ส่งผู้ถูกกักตัว Local Quarantine 75 รายแรกกลับบ้านแล้ว หลังกักตัวครบ 14 วัน และตรวจไม่พบเชื้อโควิด-19
กรุงเทพมหานคร ส่งผู้ถูกกักตัว Local Quarantine 75 รายแรกกลับบ้านแล้ว หลังกักตัวครบ 14 วัน และตรวจไม่พบเชื้อโควิด-19นายสกลธี ภัททิยกุล รองผู้ว่าราชการกรุงเทพมหานคร เป็นประธานการส่งตัวผู้ที่เดินทางกลับมาจากต่างประเทศ ที่ผ่านการกักตัวในศูนย์ควบคุม Local Quarantine กรุงเทพมหานคร ครบ 14 วัน จำนวน 75 ราย พร้อมมอบหนังสือรับรองการกักตัวครบ 14 วัน หน้ากากอนามัยแบบผ้า จำนวน 2 ชิ้น เจลแอลกอฮอล์ จำนวน 2 ขวด สเปรย์แอลกอฮอล์ จำนวน 2 ขวด และคู่มือการปฏิบัติตัวภายหลังกลับไปอยู่ที่บ้าน เพื่อเป็นขวัญกำลังใจให้กับผู้กักตัวทุกคนรองผู้ว่าราชการกรุงเทพมหานคร กล่าวว่า ผลการตรวจสุขภาพร่างกายของผู้ถูกกักตัวทั้ง 75 คนมีผลเป็นลบ negative ปลอดเชื้อ ไม่พบโรคโควิด-19 ซึ่งจะส่งตัวทุกคนกลับบ้านโดยสวัสดิภาพ และได้เน้นย้ำให้ทุกคนระมัดระวังสุขภาพอย่างต่อเนื่องขณะที่กลับไปพักอาศัยอยู่ที่บ้าน แม้ว่าปัจจุบันตัวเลขผู้ติดเชื้อในพื้นที่กรุงเทพมหานครและในประเทศไทยจะลดลงอย่างต่อเนื่อง แต่ก็ยังประมาทไม่ได้ หากเราไม่รักษาระยะห่างทางกายภาพ (Physical Distancing) เหมือนเดิม หรือไม่ระวังตัวในขณะที่ไปในที่สาธารณะก็อาจจะติดเชื้อได้ ส่วนผู้ถูกกักตัวในกลุ่มที่ 2 มีจำนวน 27 ราย ตรวจไม่พบเชื้อเช่นเดียวกัน ซึ่งกลุ่มนี้จะครบกำหนดกักตัว 14 วัน ในวันที่ 18 เมษายน 2563หนึ่งในผู้ที่เข้ารับการกักกันตัว เปิดใจว่า การกักกันตัวเป็นเรื่องที่ดี เป็นการสร้างความปลอดภัยให้แก่ตนเองและผู้อื่น สำหรับการใช้ชีวิตในระหว่างการกักตัวที่ศูนย์แห่งนี้ เจ้าหน้าที่ดูแลอย่างดี ไม่เกิดความเครียดใดๆ สามารถใช้ชีวิตได้ตามปกติภายใต้ระเบียบของเจ้าหน้าที่ มีห้องพักแยกแต่ละบุคคล มีสิ่งอำนวยความสะดวก ทั้งทีวี ตู้เย็น กาน้ำร้อน อาหารครบ 3 มื้อ อร่อยรับประทานได้ และมีการสอบถามอาการทางโทรศัพท์ทุกวัน ส่วนการแยกทิ้งขยะปนเปื้อนจะมีเจ้าหน้าที่มาเก็บที่หน้าห้องทุกวัน นอกจากนี้ เมื่อครบกำหนดได้กลับบ้านยังมีความมั่นใจว่าปลอดภัยเพราะมีการออกหนังสือรับรองให้ด้วย ขอบคุณรัฐบาลและ กทม. ที่ดำเนินมาตรการนี้เพื่อความปลอดภัยของผู้ที่เดินทางกลับมาจากต่างประเทศ